Só lyk tesourie se voorstelle vir belastingverligtingFoto: Pixabay Die tesourie het Donderdag meer besonderhede bekendgemaak oor die beplande belastingmaatreëls wat die regering wil instel om die ekonomie te midde van die Covid-19-pandemie te stimuleer. Dié maatreëls moet nog deur die parlement goedgekeur word en is dus nog nie in wette vervat nie. In ŉ verklaring Donderdag sê die tesourie die regering besef dat die regulasies met betrekking tot die algehele afsondering ŉ negatiewe uitwerking op die ekonomie gehad het. “Ons het ŉ stel belastingmaatreëls voorgestel, bykomend tot dié wat op 29 Maart afgekondig is, wat sakelui sal help om te oorleef en hul werknemers te betaal.” Dié voorgestelde maatreëls sluit in: Minister Tito Mboweni tydens sy toespraak by die begrotingsrede (Foto: South African Government, Twitter) Dié maatreëls sal na verwagting bystand ter waarde van R70 miljard bied in die vorm van ŉ vermindering van belasting of die uitstel van belasting wat betaalbaar is. Die tesourie sê deur ondernemings nou by te staan kan verseker word dat die ekonomie in ŉ beter posisie is om te herstel wanneer die gesondheidskrisis afgeweer is. Suid-Afrikaners sal egter eers later hoor hoe presies Suid-Afrika die R500 miljard vir die verligting van die gevolge van Covid-19 gaan befonds. Die vonke het Donderdag behoorlik gespat op ŉ virtuele vergadering van die parlement se staande komitee oor finansies toe die nasionale tesourie se hoof van belasting- en finansiële beleid, Ismail Momoniat, deur parlementslede daarvan beskuldig is dat hy nie oop kaarte met die parlement speel nie. In ŉ voorlegging het Momoniat telkens op vrae van parlementslede aangedui dat die minister van finansies, Tito Mboweni, die tersaaklike kwessies Vrydag op ŉ nuuskonferensie sal verduidelik. Dit het ingesluit watter staatsdepartemente se begrotings gesny gaan word om die R500 miljard wat pres. Cyril Ramaphosa aangekondig het vir koronavirus-verligting mee te finansier, en op watter voorwaardes lenings van die Internasionale Monetêre Fonds en die Wêreldbank deur Suid-Afrika verkry sal word. Mboweni sal Dinsdag tydens ŉ virtuele sittings voor die parlement verskyn. Geordin Hill-Lewis (DA) en Floyd Shivambu (EFF) het op Momoniat se weiering om vrae hieroor te beantwoord gesê dat hy beslis die antwoord op die vrae ken en dat hy grondwetlik verplig word om dit aan die parlement te openbaar. Shivambu het selfs verder gegaan deur te sê die EFF dra R8 miljoen per maand by tot die Solidarity Fund en het dus die reg om te weet wat die fonds se reëls oor verkryging van dienste is. “Daar is reeds sprake dat Bidvest en Imperial bevoordeel word,” het Shivambu gesê.